作者:杜甫
標題:奉賀陽城郡王太夫人恩命加鄧國太夫人
內容:衛幕銜恩重，潘輿送喜頻。濟時瞻上將，錫號戴慈親。富貴當如此，尊榮邁等倫。郡依封土舊，國與大名新。紫誥鸞回紙，清朝燕賀人。遠傳冬筍味，更覺綵衣春。奕葉班姑史，芬芳孟母鄰。義方兼有訓，詞翰兩如神。委曲承顏體，鶱飛報主身。可憐忠與孝，雙美畫騏驎。